Daphné-klas duikboot Die Daphné-klas duikboot was 'n klas diesel-elektries aangedrewe duikbote wat ontwerp en gebou is deur die Franse maatskappy, DCNS, vir die Franse Vloot in 1964. Die klas was bemark deur die Franse Regering vir die uitvoermark. Die klas se bote het diens gedoen in die Suid-Afrikaanse Vloot terwyl subklasse verkoop is aan die vlote van Pakistan, Portugal en Spanje. Duikbote in hierdie klas is vergrote weergawes van die Aréthuse-klas. Elf duikbote in die klas was deur Frankryk self gebruik terwyl Pakistan (3), Portugal (4), Suid-Afrika (3) en Spanje (4) die duikbote ook aangeskaf het. Twee duikbote van Frankryk, Eurydice (1970) en Minerve (1968) het per ongeluk gesink en dit het veroorsaak dat die verkope van die duikboot gestaak is. Die oorsaak van beide ongelukke was toegeskryf aan 'n foutiewe snorkelontwerp. Die duikbote was almal uit diens gestel in die 1990's terwyl Portugal een van sy bote aan Pakistan verkoop het. Die Pakistanse duikboot PNS Hangor het 'n Indiese fregat gedurende die Indies-Pakistanse Oorlog in 1971 gekelder.